AIŠKINAMASIS RAŠTAS

Dėl pakeisto UAB „Molėtų šiluma” 2019–2022 metų investicijų plano suderinimo

1. Parengto tarybos sprendimo projekto tikslai ir uždaviniai:

Tikslas - suderinti pakeistą uždarosios akcinės bendrovės „Molėtų šiluma“ (toliau – Bendrovė) 2019-2022 m. investicijų planą.

1. Siūlomos teisinio reguliavimo nuostatos:

Šilumos tiekimo įmonių investicinių planų suderinimas su rajono taryba yra privalomas pagal jų veiklą reglamentuojančius teisės aktus, todėl, priėmus sprendimą, Bendrovė galės įgyvendinti planuojamus investicinius projektus.

1. Laukiami rezultatai:

Įgyvendinus suderintus investicinius projektus bus sudarytos galimybės prijungti naujus vartotojus, bus atliktas esamų magistralinių tinklų kapitalinis remontas, atlikti Molėtų katilinės technologinių vamzdynų rekonstrukcijos, įrangos atnaujinimo darbai ir kita.

1. Lėšų poreikis ir jų šaltiniai:

Planuojamų investicijų bendra suma 153 000,0 Eur, finansavimo šaltinis - Bendrovės lėšos.

1. Kiti sprendimui priimti reikalingi pagrindimai, skaičiavimai ar paaiškinimai.

Lietuvos Respublikos šilumos ūkio įstatymo 35 straipsnis reglamentuoja, kad „investiciniai planai derinami su savivaldybės taryba jos nustatyta tvarka“.

Šilumos tiekėjų investicijų planų derinimo tvarkos aprašo, patvirtinto Molėtų rajono savivaldybės tarybos 2009 m. vasario 26 d. sprendimu Nr. B1-48 „Dėl Šilumos tiekėjų investicijų planų derinimo tvarkos aprašo patvirtinimo“ (toliau- Aprašas), 10 punktas nustato, kad „investicijų planas kartu su sprendimo projektu dėl jo patvirtinimo teikiamas svarstyti Tarybai“. Vadovaudamasis Aprašo nuostatomis, šilumos tiekėjas pateikia prašymą, pasirašytą įmonės vadovo, kuriame nurodyti atsakingi asmenys, parengę investicijų planą, jų telefonų numeriai, elektroninio pašto adresai ir investicijų planą, kuris turi atitikti šilumos tiekėjo ilgalaikius planus ir bendrovės vystymo strategiją, kurioje numatomos lėšos, reikalingos investicijų planui įgyvendinti, finansavimo šaltiniai ir šio investicijų plano įgyvendinimo terminai.

Molėtų rajono savivaldybės taryba 2020 m. balandžio 30 d. sprendimu Nr. B1-83 „Dėl UAB „Molėtų šiluma” 2019–2022 metų investicijų plano suderinimo“ suderino pateiktą UAB „Molėtų šiluma” 2019–2022 metų investicijų planą.

Bendrovė 2021 m. lapkričio 16 d. raštu Nr. 8-213 „Prašymas dėl investicijų plano papildymo ir suderinimo“ prašo Molėtų rajono savivaldybės tarybos suderinti 2019-2022 metų investicijų planą (toliau - planas). Su prašymu pateikiama derinamų investicijų suvestinė ir aprašymas (pridedama). Teikiamas derinti planas papildytas 2021 m. įvykdytu 1 investiciniu projektu ir 2022 m. planuojamais 9 naujais investiciniais projektais:

1. Kondensacinio ekonomaizerio automatinio valdymo kapitalinis remontas. Investicijų vertė – 3000,00 Eur, finansavimo šaltinis – bendrovės lėšos.

2. Molėtų katilinės technologinių vamzdynų rekonstrukcija. Investicijų vertė – 7000,00 Eur, finansavimo šaltinis – bendrovės lėšos.

3. Bendrovės objektų teritorijos vaizdo stebėjimo sistemų rekonstrukcija. Investicijų vertė – 4500,00 Eur, finansavimo šaltinis – bendrovės lėšos.

4. Kompiuterinės technikos pirkimas. Investicijų vertė – 3000,00 Eur, finansavimo šaltinis – bendrovės lėšos.

5. Naujų, pritaikytų nuotoliniam nuskaitymui, šilumos apskaitos prietaisų pirkimas. Investicijų vertė – 4000,00 Eur, finansavimo šaltinis – bendrovės lėšos.

6. Naujo šilumos tiekimo tinklo įvado į pastatą Ąžuolų g. 8 (statomas viešbutis) Molėtuose įrengimas. Investicijų vertė –7000,00 Eur, finansavimo šaltinis – bendrovės lėšos.

7. Šilumos tiekimo tinklų rekonstrukcija ir naujų įvadų į pastatus Melioratorių g. 2A ir 2B Molėtuose įrengimas. Investicijų vertė – 45000,00 Eur, finansavimo šaltinis – bendrovės lėšos.

8. Šilumos tiekimo tinklų kapitalinis remontas Liepų, Vilniaus ir Apeikytės gatvėse Molėtuose. Investicijų vertė – 45000,00 Eur, finansavimo šaltinis - bendrovės lėšos.

9. Administracinių patalpų oro kondicionavimo sistemos įrengimas ir patalpų dalinis remontas. Investicijų vertė – 10500,00 Eur, finansavimo šaltinis – bendrovės lėšos.

10. Lengvojo automobilio, skirto Molėtų rajono katilinių aptarnavimui, pirkimas. Investicijų vertė – 9000,00 Eur, finansavimo šaltinis – bendrovės lėšos.

11. Suginčių mokyklos katilinės rekonstrukcija, pritaikant deginti medžio granules. Darbai atlikti 2021 m. Investicijų vertė –15000,00 Eur, finansavimo šaltinis – bendrovės lėšos.